Synapsidy

Synapsidy (muž. alebo žen. rod) alebo [ak nezahŕňajú cicavce, tak aj:] cicavcovité plazy  (lat. Synapsida; väčšinou sú synonymá aj názvy zverojaštery a teriomorfné praplazy -  pozri vysvetlenie v článku zverojaštery) sú taxón (obyčajne trieda) blanovcov (Amniota). Zahŕňa blanovce najviac príbuzné s cicavcami (a prípadne zahŕňa aj samotné cicavce). 

Ojedinele sa synapsidy (ak zahŕňajú aj cicavce) označujú aj ako cicavce (Mammalia) v (naj)širšom zmysle.

Vzťah k cicavcom 
V niektorých (novších) deleniach synapsidy zahŕňajú aj cicavce. V iných deleniach cicavce nezahŕňajú a zahŕňajú teda len tzv. cicavcovité plazy, čo je iný (aj formálny) názov pre synapsidy definované tak, že nezahŕňajú cicavce; cicavce sa vyvinuli z cicavcovitých plazov. Inak povedané: Synapsidy v širšom zmysle pozostávajú z cicavicovitých plazov (čiže synapsíd v užšom zmysle) a cicavcov.

Vzťah k plazom 
Či sa synapsidy považujú za plazy, závisí od zvolenej definície pojmu plazy (Reptilia) - pozri vysvetlenie v článku plazy. Pri pohľade na jednotlivé definície plazov možno skonštatovať toto: Pokiaľ ide o 5 dnes najčastejších definícií plazov, podľa štyroch definícií synapsidy nepatria medzi plazy a  podľa jednej definície (tzv. tradičnej definície) patria medzi plazy len synapsidy bez cicavcov (čiže tzv. cicavcovité plazy). Pokiaľ ide o ostatné - čiže dnes už zriedkavé - definície, vo viacerých z nich synapsidy patria pod plazy, napr. ak sa plazy chápu len ako iný názov pre blanovce alebo iný názov pre blanovce a veľkú časť vyhynutých obojživelníkov.

Charakteristika 

Synapsidy sa vyznačujú jedným spánkovým otvorom spánkovým otvorom v dolnej časti lebky (diapsidy majú naopak väčšinou dva spánkové otvory alebo jeden v hornej časti lebky). Synapsidy majú tiež sklon k diferencovaniu chrupu. 

Najstaršie synapsidy sú známe z vrchného karbónu. Najväčší rozmach dosiahli počas permu a začiatkom triasu, vo forme cicavcov aj v treťohorách a štvrtohorách.

Systematika
Súčasná systematika (stav cca. 2016) je takáto :

trieda synapsidy (Synapsida):
 viacero rodov incertae sedis
 † Caseasauria
čeľaď †Eothyrididae
čeľaď †Caseidae
 Eupelycosauria
 čeľaď †Varanopidae - táto čeľaď sa najnovšie zaraďuje do taxónu Diapsida 
 čeľaď †Ophiacodontidae
 rod † Ianthodon
 Sphenacomorpha
 čeľaď †Edaphosauridae
 Sphenacodontia (resp. Sphenacodontidae v širšom zmysle)
 rod †Haptodus (a †Eohaptodus a †Hypselohaptodus)
 rod †Kenomagnathus
 rod †Tenuacaptor
 rod †Pantelosaurus
 Sphenacodontoidea
 rad terapsidy (Therapsida)
 čeľaď † Sphenacodontidae v užšom zmysle

Poznámky: 
Vzťahy medzi taxónmi Caseasauria, Varanopidae, Ophiacodontidae a Sphenacomorpha sú sporné. Napríklad Benson 2012 (a podľa neho aj napr. Benton 2015) Caseasauria zaradil do jednej (nepomenovanej) skupiny spolu so Sphenacomorpha, kým starší autori a aj Brocklehurst et al. 2016 Caseasauria zaraďujú ako sesterský taxón všetkých ostatných synapsíd (a takto je to uvedené aj vyššie v tu zvolenom systéme). 
pelykosaury/chrbtoštítovcotvaré (Pelycosauria) = všetky synapidy okrem terapsíd
Haptodontiformes = Sphenacomorpha + Ianthodon

Staršie sa (ako je už uvedené aj vyššie) všetky synapsidy okrem terapsíd označovali ako pelykosaury a okrem toho sa do synapsíd niekedy zahrňovali aj mesosaury  (=mnohozubcotvaré; lat. Mesosauria; dnes sa zaraďujú v systéme mimo synapsíd). Z toho potom vyplýval veľmi jednoduchý systém synapsíd :

(pod)trieda synapsidy (Synapsida):
rad pelykosaury/chrbtoštítovcotvaré (Pelycosauria)
rad terapsidy/terapsidotvaré (Terapsida) - spravidla bez cicavcov
prípadne aj: rad mesosaury/mnohozubcotvaré (Mesosauria)

Poznámka: V súčasných systémoch synapsidy (presnejšie terapsidy, resp. cynodonty) často zahŕňajú aj cicavce. V hlavnom systéme používanom v tejto wikipédii sa  cicavce nezaraďujú pod synapsidy, ale tradične, t.j. ako samostatná trieda mimo synapsíd.

Zdroje

Iné projekty